
A TANODÁK SZEREPE A TÁRSADALMI EGYENLŐTLENSÉGEK MÉRSÉKLÉSÉBEN: PIERRE BOURDIEU TŐKEELMÉLETÉNEK ASPEKTUSÁBAN

Jelen tanulmány a tanodák hátránykompenzáló szerepét vizsgálta, Pierre Bourdieu által leírt tőkeegyenlőtlenségek kontextusában. Kiemelt figyelmet fordítva arra, hogy a tanoda tevékenységei és szolgáltatásai milyen mértékben képesek hozzájárulni a társadalmi egyenlőtlenségek újratermelődésének megszakításához és mérsékléséhez.
A dolgozat tematikája három kulcsfontosságú tényező köré épül; a társadalmi egyenlőtlenségek és a szocioökonómiai háttér összefüggéseire, Pierre Bourdieu tőkeelméletére, és a tanodák alternatív intervenciós tevékenységére.
Az említett aspektusok, valamint a szakirodalmi elemzés alapján az alábbi hipotézisek lettek megfogalmazva:
H.1.: A tanoda intézménye extrakurrikuláris jellegéből, illetve az oktatási rendszer diszfunkcióiból adódóan hozzájárulhat a Bourdieu által leírt tőke egyenlőtlenségek mérsékléséhez vagy megszakításához.
H.2.: A tanodákban kialakított szociális kapcsolatok és mentorálási programok növelik a diákok társadalmi tőkéjét, ami elősegíti a közösségi integrációjukat és a társadalmi kohéziót.
A kutatási kérdések és a hipotézisek figyelembevételével a tanulmány kutatási szakasza egyaránt magába foglalja a kvalitatív és kvantitatív módszertani megközelítéseket. A dolgozat középpontjában a már meglévő empirikus kutatások részletes elemzése áll, amelyet félig strukturált interjúk és kérdőívek adatai egészítenek ki. A kérdőíves adatgyűjtés alacsony elemszáma okán, a kapott eredményeket a tanoda működésének előzetes feltérképezésére használtam fel. E tényezők jellemzői hangsúlyozzák a célcsoport korosztályi sajátosságait. Ennek ismeretében két egységre bontottam az interjú felépítését; félig strukturált kérdésekre és élménypedagógiai elemekre A kapcsolati háló elemzését így kártyák, rajzok és interjú elemzés segítségével végeztem az Atlas.ti elemző programban.
Az elemzésből kirajzolódik, hogy a tanoda intézmények a diákok társadalmi mobilitását elsősorban nem anyagi hozzájárulással, hanem a kulturális és társadalmi tőke erősítése révén támogatják. Továbbá a tanoda intézménynek jelentős hatása van a diákok szociális és kapcsolati hálójára. Tehát a diákok a tanodákon belül szerzett kapcsolataikat az intézményen kívül tovább ápolják. Ez azonban nem járul hozzá a szegregáció csökkentéséhez, mivel a tanodákban hasonló hátterű gyerekek találkoznak egymással. Ennek ellenére, erősíti a társadalmi kohéziót és a közösségi integrációt, de csak szűkebb körben.



